《黄鹤楼》
宋代·贺铸

登真者谁子，昔有费公禕。
白日玉书下，青天驾鹤飞。
此地少留憩，神标怅依依。
振裾谢尘浊，与尔方远违。
层楼宠陈迹，江山长四围。
登临美商素，雨气薄西晖。
水落州觜嫩，风豪帆背肥。
飘然起遐想，琳馆閟岩扉。
明月识悠阔，白云疑是非。
金桃未遽熟，薤露虞先曦。
高树两华表，长招羽驾归。
灵瓢五色剂，定与遗民挥。
自顾乏仙质，延生犹可希。
刀圭傥不吝，如饱首阳饥。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。